Sunel se debuut-album ondersoek die "Symptome" van die liefde en die lewe! - Sterre
HomeMusiekSunel se debuut-album ondersoek die "Symptome" van die liefde en die lewe!
"SYMPTOME is 'n woord wat ek geskep het. Ek wou 'n titel vir die album hê waarmee beide Afrikaanse en Engelse luisteraars kan vereenselwig. Toe besluit ek om simptome en symptoms te meng en my eie weergawe te maak daarvan,"vertel SUNEL. "Ek wou 'n tema skep wat regdeur die album vloei en alles saambind. 'SYMPTOME' van liefde, seerkry, geluk, verliefwees, emosies en die lewe self en so 'n dieper betekenis na vore bring."
Alhoewel die opnameproses nie lank geneem het nie, beplan en skryf die kunstenaar al vir jare aan die inhoud van hierdie spesiale projek en meen sy dat gebeurtenisse uit haar eie en ander mense se lewe die hoofinspirasie agter elke liriek was."Eerlikheid is wat hierdie album anders maak. Elke liewe liriek wat ek geskryf het kom uit my hart uit. Ek vertel my storie self, iemand anders doen dit nie vir my nie en ek dink dit is werklik wat 'n kunstenaar maak," sê sy. "Ons almal gaan deur dieselfde dinge in die lewe en ek wil hê my musiek moet die boodskap stuur dat ons nooit werklik alleen is nie. Ons almal is net mens en voel en ondervind dieselfde dinge."
Oor die afgelope paar jaar, het sy besef dat dit nie maklik is om in die musiekbedryf te werk nie, maar dat jy in jouself moet glo en nie oorsensitief moet wees vir kritiek nie. Sy sien baie uit daarna om haar musiek met die res van die land te deel. "SYMPTOME pas in geen boksie nie. Dis uniek, vars en 'n oorkruising van genres… dit is eerlik en 'n deel van my,"sluit sy af.